KOMISIJOS SPRENDIMAS
2005 m. vasario 9 d.
iš dalies keičiantis Sprendimą 2004/292/EB dėl TRACES sistemos įdiegimo ir iš dalies keičiantis Sprendimą 92/486/EEB
(pranešta dokumentu Nr. K(2005) 279)
(Tekstas svarbus EEE)
(2005/123/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1) ir ypač į jos 20 straipsnio 3 dalį,
atsižvelgdama į 1992 m. liepos 13 d. Komisijos sprendimą 92/438/EEB dėl veterinarinių importo procedūrų kompiuterizavimo (Shift projektas), iš dalies keičiantį Direktyvas 90/675/EEB, 91/496/EEB, 91/628/EEB ir Sprendimą 90/424/EEB bei panaikinantį Sprendimą 88/192/EEB (2), ypač į jo 12 straipsnį,
kadangi:
(1)
2003 m. gruodžio 30 d. Komisijos sprendime 2003/24/EB dėl integruotos kompiuterinės veterinarijos sistemos sukūrimo (3) yra numatytas TRACES sistemos sukūrimas.
(2)
Visos bendruose įvežimo veterinariniuose dokumentuose esančios informacijos apie produktus, numatytus 2004 m. sausio 22 d. Komisijos reglamente (EB) Nr. 136/2004, nustatančiame produktų, importuojamų iš trečiųjų šalių, veterinarinių patikrinimų Bendrijos pasienio veterinarijos postuose tvarką (4), įvedimas į TRACES labai padidina pasienio kontrolės postų darbo krūvį.
(3)
TRACES turi vis dėlto pranešti apie gyvulinės kilmės produktų, kuriems taikomos specialios procedūros, numatytos 1997 gruodžio 18 d. Tarybos direktyvoje 97/78/EB, nustatančioje principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (5), importą į Bendriją.
(4)
2004 m. kovo 30 d. Komisijos sprendime 2004/292/EB dėl TRACES sistemos įdiegimo ir iš dalies keičiančiame Sprendimą 92/486/EEB (6) numatyta, kad nuo 2004 m. balandžio 1 d. valstybės narės pradės naudoti TRACES sistemą.
(5)
Valstybėms narėms reikia laiko, jog būtų galima supažindinti ir apmokyti ekspeditorius, kad jie aktyviai dalyvautų duomenų įvedime į TRACES.
(6)
TRACES ir kai kuriuose valstybėse narėse egzistuojančių kompiuterinių sanitarinių deklaracijų sistemų sujungimas reikalauja nuodugnesnio bandomojo laikotarpio.
(7)
Sprendimas 2004/292/EB turi būti atitinkamai iš dalies pakeistas.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2004/292/EB 3 straipsnio 2 punktas yra pakeičiamas taip:
„2. Valstybės narės prižiūri, kad TRACES sistemoje nuo 2004 m. gruodžio 31 d. būtų skelbiami šie duomenys:
a)
sanitarinių sertifikatų I ir II dalys, susijusios su pasikeitimais, taip pat III dalis atliekant kontrolę;
b)
veterinariniai įvežimo dokumentai (VID) visiems į Bendriją įvežamiems gyvūnams ir
c)
veterinariniai įvežimo dokumentai visoms partijoms, kurios buvo atmestos ir visiems produktams, kuriems galioja specialiosios procedūros, numatytos Direktyvoje 97/78/EB:
i)
8 straipsnio 4 dalyje numatyta specialios priežiūros procedūra;
ii)
11 straipsnio 1 dalyje numatyta tranzito procedūra iš vienos trečiosios šalies į kitą trečiąją šalį,
iii)
12 straipsnio 1 dalyje numatyta perkėlimo į laisvąsias zonas, laisvuosius sandėlius arba muitinės sandėlius procedūra;
iv)
13 straipsnio 1 dalyje numatyta jūros transporto priemonių aprūpinimo procedūra;
v)
15 straipsnio 1 dalyje numatyta Bendrijos kilmės produktų pakartotinio importo procedūra.
3. Nepažeisdamos 2 dalies c punkto, valstybės narės prižiūri, kad nuo 2005 m. birželio 30 d. TRACES būtų skelbiami visi veterinariniai įvežimo dokumentai visiems į Bendriją įvežamiems produktams, nepriklausomai nuo prekei taikomo muitinės režimo.“
2 straipsnis
Šis sprendimas skirtas valstybėms narėms.
Priimta Briuselyje, 2005 m. vasario 9 d.